b'\n_START_ARTICLE_\nKoma (optika)\n_START_PARAGRAPH_\nKoma je ena izmed napak opti\xc4\x8dnih naprav. Pojavlja se kot popa\xc4\x8denje slike za predmete, ki se ne nahajajo na opti\xc4\x8dni osi. Vsaka to\xc4\x8dka, ki ni na opti\xc4\x8dni osi, se na sliki prika\xc5\xbee kot slika, ki ima obliko kroga. Velikost tega kroga je ve\xc4\x8dja, \xc4\x8de je to\xc4\x8dka bolj oddaljena od opti\xc4\x8dne osi. Sredi\xc5\xa1\xc4\x8da krogov ne sovpadajo in tako dobimo sliko, ki izgleda kot razpotegnjena pega. Koma se pojavlja kot sprememba pove\xc4\x8dave za razli\xc4\x8dne vstopne zenice. V nekaterih napravah, ki temeljijo na lomu svetlobe, je lahko koma tudi odvisna od valovne dol\xc5\xbeine svetlobe._NEWLINE_Koma je lastnost vseh teleskopov, ki uporabljajo paraboli\xc4\x8dna zrcala. Svetloba iz zunanjih delov zrcala ima gori\xc5\xa1\xc4\x8de bli\xc5\xbee zrcalu kot pa svetloba, ki vpada na zrcalo v osrednjem delu. Kadar je vir svetlobe zunaj opti\xc4\x8dne osi, se vsi \xc5\xbearki ne odbijajo v isto to\xc4\x8dko. To da v eno smer razpotegnjeno sliko. Dalje kot je predmet od opti\xc4\x8dne osi, ve\xc4\x8dja je napaka. Ti teleskopi imajo tudi izredno majhen zorni kot.\n_START_SECTION_\nOdpravljanje kome\n_START_PARAGRAPH_\nKoma se odpravlja iz opti\xc4\x8dnih sistemov s pomo\xc4\x8djo sistema le\xc4\x8d. Naprave, ki posku\xc5\xa1ajo odpraviti komo so Schmidtov daljnogled, Maksutov daljnogled in Ritchey-Cr\xc3\xa9tienov daljnogled. Koma se lahko zmanj\xc5\xa1a tudi z izbiro pravilne oblike krivulje povr\xc5\xa1ine le\xc4\x8de.'